แอลเอ็มจีชิมลาง ประกันรถขสมก.
แอลเอ็มจีประกันภัย ประเดิมคุ้มครองผู้โดยสารรถเมล์ขสมก. 3,000 คัน รายละ 1 ล้านบาท
17 ม.ค. 2560

แอลเอ็มจีประกันภัย ประเดิมคุ้มครองผู้โดยสารรถเมล์ขสมก. 3,000 คัน รายละ 1 ล้านบาท
นายไพบูลย์ จิรายุวัฒน์ ผู้อำนวยการอาวุโส ฝ่ายสินไหมทดแทน บริษัท แอลเอ็มจี ประกันภัย เปิดเผยว่า บริษัทชนะการประมูลรับประกันภัยรถองค์การขนส่งมวลชนกรุงเทพ(ขสมก.) จำนวน 3,000 คัน ไม่รวมรถร่วมของเอกชน โดยให้ความคุ้มครองความเสียหายต่อชีวิต ร่างกาย หรืออนามัย ผู้โดยสารรถ ขสมก.วงเงิน 1 ล้านบาท/คน รวมทั้งบุคคลภายนอกที่ได้รับบาดเจ็บหรือเสียชีวิตจากรถเมล์ของ ขสมก. วงเงิน 1 ล้านบาท/ครั้ง จากเดิม 7.5 แสนบาท เริ่มคุ้มครอง 1 ม.ค. 2560
“เป็นปีแรกที่บริษัทเข้ามารับประกันรถ ขสมก. เพราะเห็นว่าระบบการบริหารความเสี่ยงดีขึ้น” นายไพบูลย์ กล่าว
แหล่งข่าวจากสมาคมประกันวินาศภัยไทย เปิดเผยว่า การประมูลครั้งนี้มีบริษัทประกันภัยชั้นนำเข้าร่วม แต่แอลเอ็มจีชนะด้วยราคาที่ ขสมก.พอใจ แม้แต่บริษัท ทิพยประกันภัย ที่รับประกันมาตลอด 3 ปีต้องยอมถอย โดยที่ผ่านมาไม่ค่อยมีบริษัทใดรับประกันภัย ขสมก. เพราะค่าเคลมสูง เมื่อรวมกับค่าใช้จ่ายด้านบริหารแล้วจะขาดทุนเล็กน้อย แม้ว่าความคุ้มครองจะเพียง 7.5 แสนบาท/รายเท่านั้น